Broj: 506/I-15

Sarajevo, 07. juli 2015.

Dr. Rasim Muratović, direktor Instituta za istraživanje zločina protiv čovječnosti i međunarodnog prava Univerziteta u Sarajevu

 **O B R A Ć A NJ E**

na Međunarodnoj naučnoj konferenciji „Srebrenica 1995-2015: Evaluacija naslijeđa i dugoročnih posljedica genocida“

Poštovane dame i gospodo!

Dragi učesnici konferencije!

Cijenjeni: predsjednici akademija nauka i umjetnosti, rektori, prorektori, senatori, dekani, prodekani, profesori, istraživači.

Uvaženi predsjedniče akademije Bosne i Hercegovine, akademiče Miloše Trifkoviću.

Poštovani premijeri, ministri, načelnici općina. Bivši članovi i predsjedniče Predsjedništa Republike Bosne i Hercegovine.

Poštovani ambasadori, zamjenici ambasadora, konzuli.

Predstavnici naučnog, kulturnog i vjerskog života. Članovi i predstavnici udruženja.

Generali i pripadnici Armije Republike Bosne i Hercegovine.

Srebrenica je paradigma genocida!

Srebrenica je najtužnije mjesto u Evropi!

Srebrenica je najstrašniji događaj na tlu Evrope od kraja Drugog svjetskog rata!

Srebrenica je potamnjeli dragulj na kraju svijeta!

Srebrenica je razorena, spaljena, ubijena, zapuštena!

Srebrenica je sama sebi prepuštena!

Genocid u Bosni i Hercegovini jedan je u nizu genocida u novijoj historiji svjetske civilizacije u krvavom ogledalu ideološkog pogroma i državno organizovanog zla, s kojim se politika, nauka i filozofija još uvijek nisu u stanju ili se ne žele radikalno obračunati na ljudski smislen i životno obećavajući način. Uobičajena fraza „da se više nikad ne ponovi“, ta kontekstualno-deklarativna mantra, neizbježna tokom antifašističkih godišnjica i ceremonija, pojavljuje se tako kao izraz moralnog licemjerja, politikantske nedosljednosti i neodgovornosti svjetskih moćnika.

Zahvaljujući toj nedosljednosti i toj neodgovornosti, bauk Auschwitza je, ponovo, čak u istoj povijesnoj sekundi, sasvim neometano vaskrsnuo u (da paradoks bude veći) sigurnoj zoni UN-a Srebrenica, u julu 1995.

Zdravorazumsko pitanje glasi: šta je tek sve činjeno i počinjeno u nezaštićenim - nesigurnim zonama širom Bosne i Hercegovine?

Naravno, ništa što već nije pokazano i slikom i tonom širom svijeta. Rijetko su koji raniji izvršioci genocida najavljivali i izvršavali svoje zločine tako trijumfalno kao onaj u Srebrenici. Može zvučati paradoksalno, ali genocid nad Bošnjacima u Republici Bosni i Hercegovini 1992-1995. najdokumentovaniji je genocid od svih genocida. Pa, ipak, uprkos očiglednosti i sudskim presudama, genocid se uporno, javno i nekažnjeno negira. Čini se to po ugledu na ciničnu neonacističku propagandu.

Genocid u Srebrenici, ni nakon sudskih presuda, nekima ne znači ono što bi ljudski i neovisno o bilo kakvoj presudi morao značiti: razlog neupitne osude i zgražanja! Ali, ne! Oni relativiziraju krivnju i licemjerno namiču opravdavajuće razloge za kukavičku pasivnost i uzdržanost međunarodne zajednice tokom i poslije agresije na Republiku Bosnu i Hercegovinu i genocida nad Bošnjacima. Istovremeno, gledano i sa druge strane, to je direktno dodavanje i ugrađivanje štafete zla i nadmene samovolje moćnika u temelje budućnosti čovječanstva.

Logika javnog, zakonski nesmetanog prizivanja novih zločina i genocida, osvjetljava nam idejnu i psihološku pozadinu krvavih zbivanja. Naime, birokratsko-tehničkom sofisterijom potiskivanja i neutralizacije moralnog momenta vlastitog djelovanja, njemački nacizam tridesetih i srpski nacizam devedesetih širili su prostor nesmetanog djelovanja naučno-akademski projektovanog programa iracionalnog zla. Zla koje se, u svojoj etno-patriotskoj prikrivenosti i ideološki dirigovanoj svijesti njegovih izvođača, ne doživljava kao zločin, nego kao sasvim opravdan „rutinski birokratsko-tehnički zadatak“. Samo to, i ništa više.

Ali, ništa novo. Prostorno šire i povijesno dublje gledano upravo evropska civilizacija je, na fonu moderne tehnologije i racionalizacije, uz jedan bezosjećajno „tehnokratski i birokratski mentalitet“, razvila efikasna sredstva masovnog uništavanja, bez kojih zločin genocida nad Bošnjacima ne bi bio moguć.

Genocid nad Bošnjacima, kao i sve što se dogodilo u Bosni od 1992. do 1995. godine, bio je proba za postavljanje lažno zabrinjavajućih pitanja poslije i proba za uspostavu novog međunarodnog poretka u XXI stoljeću, a opsada bosanskih gradova poslužila je kao laboratorija za ispitivanje ljudske izdržljivosti.

Makar se sve desilo gotovo u samo jednome danu, ipak smo morali čekati da prođu godine da bismo shvatili da genocid u sigurnoj zoni UN-a Srebrenica, jula 1995, nije izvršen iznenada i nikako bez znanja onih najmoćnijih u svijetu. Krvlju nedužnih Srebreničana i Bošnjaka općenito nisu uprljane samo ruke četničkih ubojica, već podjednako i onih koji su sjedili u svim, posebno evropskim metropolama.

Živi li ova civilizacija i prebiva li u nečemu drugom osim u strahu, nepravdi i tiraniji? Je li to njen način života? Jesu li to njeni najbolji dosezi? Je li civilizacija isto necivilizacijska, kao što je bila onda gledajući nepomično u Sarajevo, Foču, Višegrad, Zvornik, Bijeljinu, Brčko, Prijedor, Ključ, Sanski Most...

Srebrenica je teško ranjena. Naša ranjivost se gotovo uvijek iskoristi protiv nas. Ona je naša slaba tačka. Takve ranjivosti su, također, pretpostavke za doživljavanje tuđih muka. Sposobnost za empatiju stvara temelj za moral.

Dvije decenije nakon genocida počinjenog u Srebrenici, na teritoriji sigurne zone Ujedinjenih nacija, u julu 1995, evidentne su posljedice zločina genocida među preživjelim žrtvama koje se manifestuju u bitnim aspektima ljudske i društvene egzistencije, individualnog i društvenog života. Dvije decenije nakon genocida počinjenog na teritoriji sigurne zone Ujedinjenih nacija u julu 1995. od posebnog je značaja jačanje i podrška onima koji su preživjeli genocid.

Svjesni sistematski njegovanog mraka koji bi da sakrije istinu genocida tokom tobožnjeg „građanskog rata“ u Bosni, uprkos svim naporima njenog lobistički aranžiranog potiskivanja, stvarna istina o agresiji na Republiku Bosnu i Hercegovinu živi u djelima analitički ozbiljnih istraživača. Oni misle svojom glavom, služe se logikom i jezikom povijesnih činjenica, ustaju protiv zla i staju na stranu žrtve i njenog prava na povijesnu i ljudsku pravdu.

Interdisciplinarna naučna konferencija „Srebrenica 1995-2015: Evaluacija naslijeđa i dugoročnih posljedica genocida“ je, pored ostalog, prilika da se razmijene iskustva i da se dobije jedinstven uvid u stanje pravosuđa, tranzicijske pravde, kao i postignuća u ostvarivanju i zaštiti ljudskih prava i dostojanstva žrtava genocida. Da ponovimo poruku. Da izvučemo pouku. Da naučimo lekciju. Činjenica da je zlo počinjeno ne može se nikada preseliti u historijske anale kao prošlost koja je prošla. Svi moramo priznati istinu o zločinu i da ova istina nadvlada današnju dominantnu politiku i kulturu laži.

Osnovni cilj ove naučne konferencije je prezentacija rezultata naučnih istraživanja o zločinima protiv čovječnosti i međunarodnog prava, a posebno o genocidu u sigurnoj zoni UN-a Srebrenica, jula 1995, te osuda zločina u Srebrenici. Zatim insistiranje na odgovornosti zločinaca. I na kraju, ono što se dogodilo u Srebrenici u julu 1995. ne smije se zaboraviti! Nikad!

Činjenica je da će se genocidom nad Bošnjacima ova civilizacija baviti još dugo kao zastrašujućim uzorkom čija naučna obrada može donijeti čovječanstvu onoliko iskustvene koristi koliko je Bošnjacima donijela štete.

Hvala istraživačima iz Bosne i Hercegovine, Sjedinjenih Američkih Država, Kanade, Venecuele, Australije, Švedske, Norveške, Francuske, Holandije, Češke, Hrvatske, Crne Gore, Srbije, što su došli da izlože svoje rezultate istraživanja.

Nadamo se da će duhovna snaga Srebrenice nadvladati zlo!

Hvala svima.